text: শেখ হামজা ইউসুফ (জন্ম ১৯৫৮) একজন প্রখ্যাত মার্কিন ইসলামি পণ্ডিত, চিন্তাবিদ ও গবেষক। তিনি ১৯৫৮ সালে যুক্তরাষ্ট্রের ওয়াশিংটন শহরের ওয়ালা ওয়ালা নামক স্থানে একটি আইরিশ ক্যাথলিক পরিবারে জন্মগ্রহণ করেন। ইসলামগ্রহণ করার আগে তাঁর নাম ছিল মার্ক হ্যানসন। তাঁর পিতা-মাতা দু’জনই ছিলেন শিক্ষাবিদ এবং তাঁদের সান্নিধ্যে তিনি ক্যালিফোর্নিয়ার সান্তা বারবারায় প্রতিপালিত হন। ১৯৭৭ সালে একটি গাড়ি দুর্ঘটনায় তিনি মৃত্যুমুখে পতিত হন এবং এ ঘটনাটি তাঁকে মৃত্যুপরবর্তী জীবন বিষয়ে আগ্রহী করে তোলে। এ সময় তিনি বিভিন্ন ধর্মগ্রন্থ পড়া শুরু করেন এবং পবিত্র কোরআন পাঠ করার পর তিনি ইসলাম সম্পর্কে আগ্রহী হয়ে ওঠেন। ১৯৭৭ সালে মাত্র ১৭ বছর বয়সে তিনি ইসলাম গ্রহণ করেন। ইসলাম গ্রহণ করে এ ধর্মকে আরও জানার ইচ্ছায় তিনি দীর্ঘ এক দশক মধ্যপ্রাচ্য ও উত্তর আফ্রিকার বিভিন্ন দেশে ভ্রমণ করেন এবং প্রখ্যাত ইসলামি আলেম ও চিন্তাবিদদের কাছ থেমে জ্ঞানলাভ করেন।
  
  যুক্তরাষ্ট্রে প্রত্যাবর্তন করে হামজা ইউসুফ ইম্পেরিয়াল ভ্যালি কলেজ থেকে নার্সিং-এ এবং স্যান হোসে স্টেট ইউনিভার্সিটি থেকে ধর্মীয় বিষয়ে ডিগ্রি লাভ করেন। ১৯৯৬ সালে তিনি ক্যালিফোর্নিয়ার হেওয়ার্ড শহরে জয়তুনা ইন্সটিটিউট নামে একটি ইসলামি শিক্ষাপ্রতিষ্ঠান গড়ে তোলেন। শেখ হামজা ইউসুফ পাশ্চাত্যে ইসলামের এক বলিষ্ঠ কণ্ঠস্বর। তিনি আরব লীগ, ওয়ার্ল্ড ইকোনমিক ফোরাম এবং মার্কিন প্রেসিডেন্ট জর্জ ডব্লিউ বুশের পরামর্শক হিসেবেও কাজ করেছেন। শেখ হামজা ইউসুফ বিবাহিত এবং পাঁচ সন্তানের জনক।
  
  বহিঃসংযোগ 
  
   জয়তুনা ইন্সটিটিউট
  
  বিষয়শ্রেণী:১৯৬০-এ জন্ম
  বিষয়শ্রেণী:ইসলামী চিন্তাবিদ
  বিষয়শ্রেণী:মুসলিম লেখক
  বিষয়শ্রেণী:জীবিত ব্যক্তি
  বিষয়শ্রেণী:আমেরিকান মুসলিম
  বিষয়শ্রেণী:আইরিশ বংশোদ্ভূত মার্কিন ব্যক্তি
  বিষয়শ্রেণী:গ্রিক বংশোদ্ভূত মার্কিন ব্যক্তি
  বিষয়শ্রেণী:স্কটিশ বংশোদ্ভূত মার্কিন ব্যক্তি
title: হামজা ইউসুফ